### Beslutning

Anbefales.

Patricia Østergaard (F) tog forbehold.

### Sagsfremstilling

## Resume og sagens baggrund

[adresse] har sendt et debatoplæg om kommende råstofplan i høring med frist for bemærkninger den 31. januar 2025. Administrationen har udarbejdet et udkast til høringssvar. Væsentlige punkter i dette er: Råstofindvindingens påvirkning af lokal infrastruktur, ønske om at lade råstofgraveområde udgå til fordel for erhvervsudlæg og fokus på natur, biodiversitet og rekreative interesser ved genetablering af graveområder.

## Indstillinger

Direktøren indstiller, at det vedlagte forslag til høringssvar godkendes og fremsendes til Regionen.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

[adresse] har sendt "Redegørelse og debatoplæg til råstofplan 2026" i høring. Administrationen har i udkast til høringssvar (bilag 1) lagt vægt på betydningen af den kommende motorvej og kommunens forventede behov for nye arealudlæg til erhvervsformål. Yderligere anbefaler administrationen, at høringsvaret gør opmærksom på konsekvenserne af råstofindvindingen på de lokale veje. Desuden anerkendes Regionenes prioriteringer af biodiversitet og rekreative interesser ved genetablering af graveområder.

Hovedpunkterne i udkastet uddybes her:

*Nye erhvervsarealer*Kommunen gør opmærksom på den aktuelle kommuneplanrevision og behovet for at udlægge nye erhvervsarealer. Det er vurderet, at der mangler mindst 100 hektar erhvervsareal, særligt som følge af, at Novo Nordisk og andre store virksomheder investerer kraftigt i området, og motorvejsbyggeriet til Kalundborg øger interessen for erhvervsudvikling. I forlængelse heraf har kommunen identificeret et 37 hektar stort område ved Viskinge, tæt på motorvejen og den kommende afkørsel til Svebølle, som er egnet til erhvervsformål. At udlægge arealet til erhverv er dog i konflikt med Regionens udpegning som *potentielt råstofområde*.

Kommunen anmoder derfor om, at området udtages som potentielt råstofområde, så det kan udpeges til erhvervsformål og understøtte den regionale erhvervsudvikling.

Det fremgår, at kommunen har sendt en særskilt anmodning om dette til Regionsrådet og beder om hurtig behandling, så afgørelsen kan indgå i kommuneplanrevisionen, der afsluttes i maj 2025.

*Konsekvenser for kommunale veje*Det anføres, at man i Råstofplanen bør indtænke infrastrukturelle løsninger der sikrer, at den tunge trafik fra grusgravene ikke behøver at foregå på de mindre biveje, men hurtigst muligt flyttes til landevejene. Det er erfaringsmæssigt en stor belastning for borgerne i råstofområderne, og på de veje der leder til og fra råstofgravene.

Der bør være særligt fokus på, at motorvejen på rute 23 mellem Regstrup-Kalundborg vil
blive gennemført i Råstofplanens planperiode, og at der lukkes for tilkørsel til netop rute
23 ved [adresse].

*Biodiversitet og rekreative interesser*Det anføres, at kommunen anerkender Regionens planer og retningslinjer for biodiversitet og rekreative interesser, og værdsætter Regionens fokus på at sikre en bæredygtig og balanceret udnyttelse af råstoffer, samtidig med at der tages hensyn til miljøet og lokalsamfundet.

Samtidig understreges vigtigheden af, at lokale interesser inddrages i god tid i planlægningsprocessen. Dette vil sikre, at lokale behov og ønsker bliver hørt og integreret i de endelige planer. Kommunen opfordrer derfor til en tæt dialog mellem Regionen og de lokale interessenter gennem hele processen.

Det fremgår, at kommunen støtter Region Sjællands fokus på at genetablere  råstofgraveområder efter endt udnyttelse. Det anerkendes, at en velplanlagt genetablering kan bidrage til at skabe nye rekreative områder og forbedre biodiversiteten. Det er vigtigt, at genetableringsplanerne udarbejdes i tæt samarbejde med lokale interessenter for at sikre, at de nye områder opfylder både miljømæssige og rekreative behov.

## Økonomiske konsekvenser

Ingen.